PATVIRTINTA:

Švenčionių rajono savivaldybės tarybos

2024 m. balandžio 29 sprendimu Nr. T-88

**ŠVENČIONIŲ RAJONO SAVIVALDYBĖS VISUOMENĖS SVEIKATOS BIURO**

**2023 METŲ VEIKLOS ATASKAITA**

**1. BENDROJI DALIS**

Švenčionių rajono savivaldybės visuomenės sveikatos biuras (toliau - Biuras) - Švenčionių rajono savivaldybės tarybos 2008 m. balandžio 24 d. sprendimu Nr. T-79 ,,Dėl Švenčionių rajono savivaldybės visuomenės sveikatos biuro įsteigimo“ įsteigta biudžetinė įstaiga, juridinių asmenų registre įregistruota 2008 m. balandžio 30 d.

Įstaigos adresas: Strūnaičio g. 3, LT-18116 Švenčionys, kontaktinis telefonas (8 387) 20609, faksas (8 387) 20608, el. p. [biuras@svencioniuvsb.lt](mailto:biuras@svencioniuvsb.lt), įstaigos kodas 301700695.

Švenčionių rajono savivaldybės administracijos direktoriaus 2010 m. vasario 12 d. įsakymu Nr. A-87 „Dėl negyvenamųjų patalpų priskyrimo patikėjimo teise valdyti ir naudoti“ Biurui priskirtos patikėjimo teise valdyti ir naudoti savivaldybei nuosavybės teise priklausančios 107 kv. m. patalpos.

Vadovaujantis 2012 m. gegužės 2 d. Centralizuotos buhalterinės apskaitos tvarkymo sutartimi, Biuro buhalterinę apskaitą pagal pateiktus dokumentus vykdo Švenčionių rajono savivaldybės administracijos Biudžetinių įstaigų centralizuotos buhalterijos skyrius.

Biuras savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Švenčionių rajono savivaldybės tarybos sprendimais, Savivaldybės mero potvarkiais, Administracijos direktoriaus įsakymais bei Biuro nuostatais.

Pagrindinė Biuro veikla – visuomenės sveikatos priežiūros paslaugų teikimas.

Biuro finansiniai metai sutampa su kalendoriniais metais.

**2. FINANSAVIMAS 2023 METAIS**

Pagrindiniai Biuro lėšų šaltiniai yra Valstybės biudžeto specialioji tikslinė dotacija, skiriama savivaldybių biudžetams, Sveikatos apsaugos ministerijos kuruojamoms valstybinėms (valstybės perduotoms savivaldybėms) visuomenės sveikatos priežiūros funkcijoms vykdyti, savivaldybės biudžeto lėšos bei pajamos, gaunamos vykdant licencijuotą visuomenės sveikatos priežiūros veiklą, t. y. už teikiamas privalomojo sveikatos mokymo paslaugas (1 lentelė).

*1 lentelė*

|  |  |  |  |
| --- | --- | --- | --- |
| Valstybės biudžeto specialioji tikslinė dotacija | Visuomenės sveikatos stiprinimo ir stebėsenos funkcijoms vykdyti | darbo užmokesčiui | 149902,02 |
| socialiniam draudimui | 2299,94 |
| prekių ir paslaugų naudojimui | 7197,76 |
| Visuomenės psichikos sveikatos gerinimas | prekių ir paslaugų naudojimui | 43400,00 |
| Pajamos už paslaugas – | Privalomieji sveikatos mokymai  (uždirbta 1754,00 Eur.) | darbo užmokesčiui | - |
| socialiniam draudimui | - |
| prekių ir paslaugų naudojimui | 2356,63 |
| Švenčionių rajono savivaldybės visuomenės sveikatos rėmimo specialiosios programos vykdymas | Projektas ,, Judėkime daugiau – maitinkimės sveikiau" | prekių ir paslaugų naudojimui | 2000,00 |
| Švenčionių rajono savivaldybės narkomanijos prevencijos įgyvendinimo programa | paslaugų naudojimui | 1200,00 |
| **Iš viso:** |  |  | **208356,63** |

**3. ORGANIZACINĖ STRUKTŪRA, DARBO UŽMOKESTIS, KVALIFIKACIJOS TOBULINIMAS**

Biuro organizacinė struktūra, etatų skaičius ir darbo užmokestis atsispindi 2 lentelėje.

*2 lentelė*

|  |  |  |  |  |  |
| --- | --- | --- | --- | --- | --- |
| **Pareigų pavadinimas** | **Etatų sk.** | **Pareiginės algos**  **pastoviosios dalies koeficientas** | **Pareiginė alga**  **(Eur)** | **Priemokos už papildomą darbą, premijos**  **(Eur)** | **Iš viso priskaičiuotas DU per 2023 m.**  **(Eur)** |
| Direktorius; visuomenės sveikatos specialistai, vykdantys visuomenės sveikatos stebėseną; stiprinimą; sveikatos priežiūros specialistas maitinimo organizavimui | 4,25 | 5,7-9,1 | 5035,95 | 710,52 | 74409,71 |
| Visuomenės sveikatos specialistai, vykdantys visuomenės sveikatos priežiūrą mokyklose | 5 (nuo 2023-07-01 4,5) | 5,8-7,4 | 1078,80-1376,40 | - | 74901,30 |
| **Viso iš SAM dotacijos lėšų** | - | - | - | - | **149311,01** |
| **Viso SB lėšų** | **-** | **-** | **-** | **-** | **-** |
| **Viso ES lėšos** | **-** | **-** | **-** | - | **-** |
| **Viso iš pajamų už suteiktas paslaugas** | **-** | **-** | **-** | - | **-** |
| **IŠ VISO:** | **9,25 /8,75** | **-** | **-** | **710,52** | **149311,01** |

Siekiant užtikrinti kokybišką visuomenės sveikatos priežiūros paslaugų teikimą savivaldybės gyventojams, Biuro darbuotojai dalyvavo kvalifikacijos kėlimo mokymuose:

* nuotoliniuose 32 val. kursuose ,,Tuberkuliozės profilaktika ir kontrolė visuomenėje“ (8 specialistai);
* 6 ak. val. mokymuose ,,Paauglių priklausomybės: kaip atpažinti, pripažinti ir padėti?“ (3 specialistai)
* 4 val. nuotoliniame kvalifikacijos tobulinimo seminare ,,Vaikų burnos sveikatos gerinimas“ (7 specialistai)
* 8 val. nuotoliniame kvalifikacijos tobulinimo seminare ,,Atrankinės mamografijos patikros dėl krūties vėžio programos pristatymas" (3 specialistai).

**4. INFORMACIJA APIE ĮSTAIGOS TURTĄ IR JO BŪKLĘ**

Biuro ilgalaikis turtas pagal grupes ataskaitinio laikotarpio pabaigoje pateikiamas 3 lentelėje.

|  |  |  |  |
| --- | --- | --- | --- |
| **Ilgalaikis materialusis turtas** | **Įsigijimo savikaina (Eur)** | **Nusidėvėjimas (Eur)** | **Likutinė vertė (Eur)** |
| Transporto priemonės | 15002,32 | 15002,03 | 0,29 |
| Negyvenamieji pastatai | 122599,94 | 31413,77 | 91186,17 |
| Baldai | 2414,88 | 2414,30 | 0,58 |
| Kompiuterinė įranga | 2512,,65 | 2511,78 | 0,87 |
| Kita biuro įranga | 4901,60 | 4899,57 | 2,03 |
| Nematerialusis turtas | 14050,14 | 13660,38 | 389,76 |
| Kitas ilgalaikis turtas | 385,20 | 384,91 | 0,29 |
| Kompiuterinė įranga pagal panaudos sutartį | 56698,22 | \_ | 56698,22 |
| **Viso:** | **218564,95** | **70286,74** | **148278,21** |

*3 lentelė*

**5. BIURO PARENGTOS IR TEIKIAMOS VEIKLOS ATASKAITOS, INFORMACIJA**

Ataskaitiniais metais Biuro specialistai parengė ir pateikė šias ataskaitas:

* Sveikatos apsaugos ministerijos kuruojamų valstybinių (valstybės perduotų savivaldybėms) visuomenės sveikatos priežiūros funkcijų vykdymo ataskaita už 2023 m. I pusmetį ir už metus (SAM, 6 priedas).
* Ankstyvosios intervencijos vykdymo ataskaita (už metus Narkotikų tabako ir alkoholio departamentui).
* Bazinių savižudybių prevencijos mokymų savivaldybių gyventojams ataskaita (už metus Valstybiniam psichikos sveikatos centrui).
* Psichologinės gerovės ir psichikos sveikatos stiprinimo paslaugų teikimo savivaldybėse organizavimo ataskaita (už metus Valstybiniam psichikos sveikatos centrui).
* Darbuotojų kompetencijos psichikos sveikatos srityje didinimo mokymų savivaldybėje organizavimo ataskaita (už metus Valstybiniam psichikos sveikatos centrui).
* Mokyklų darbuotojų kompetencijos psichikos sveikatos srityje didinimo mokymų savivaldybėje organizavimo ataskaita (už metus Valstybiniam psichikos sveikatos centrui).
* Širdies ir kraujagyslių ligų ir cukrinio diabeto ( rizikos grupių asmenų sveikatos stiprinimas ir šių ligų prevencijos programos ataskaita (už metus Higienos institutui).
* Sveikatos ugdymo ir mokymo 2023 m. I - IV ketvirčių ataskaitos Nr. 41-1-sveikata (Higienos institutui).
* 2022 m. personalo ataskaita (HI Sveikatos informacijos centras).
* Viešųjų pirkimų ataskaita (Viešųjų pirkimų tarnyba).
* Švenčionių rajono savivaldybės visuomenės sveikatos biuro 2022 m. veiklos ataskaita.
* Švenčionių rajono savivaldybės visuomenės sveikatos biuro 2022 m. stebėsenos ataskaita.

**6. BENDRADARBIAVIMAS**

Nuo įstaigos veiklos pradžios pasirašytos 83 bendradarbiavimo sutartys su socialiniais partneriais, bendruomenėmis, ugdymo įstaigomis. Per 2023 m. pasirašyta 13 naujų sutarčių.

Vykdant sveikatinimo veiklas rajone, bendradarbiaujama su Švenčionių r. socialinių paslaugų centru, rajono bendrojo ugdymo, kultūros įstaigomis, rajono seniūnijomis. Vykdant tikslines sveikatą stiprinančias programas bendradarbiauja su Švenčionių rajono savivaldybės teritorijoje esančiomis viešosiomis ir privačiomis asmens sveikatos priežiūros įstaigomis.

**7. VISUOMENĖS SVEIKATOS PRIEŽIŪROS FUNKCIJŲ ĮGYVENDINIMAS SAVIVALDYBĖJE**

Visuomenės sveikatos biuras 2023 m. vykdė Sveikatos apsaugos ministerijos kuruojamas valstybines (valstybės perduotas savivaldybėms) visuomenės sveikatos priežiūros funkcijas: mokinių visuomenės sveikatos priežiūrą, visuomenės sveikatos stiprinimą ir visuomenės sveikatos stebėseną.

**7.1. SVEIKATOS PRIEŽIŪRA ŠVENČIONIŲ RAJONO SAVIVALDYBĖS MOKYKLOSE**

Sveikatos priežiūrą mokyklose iki 2023-06-24 dienos vykdė 6, o nuo 2023-06-26 dienos -5 visuomenės sveikatos specialistės, vykdančios sveikatos priežiūrą mokyklose (toliau – VSS). Jų darbą koordinuoja visuomenės sveikatos specialistė, vykdanti visuomenės sveikatos stiprinimą (mokinių). 2023 m. sausio mėn. patvirtinti VSS veiklos planai 2023 metams. Visi planai suderinti su ugdymo įstaigų vadovais.

VSS pagrindinės veiklos kryptys:

* Sveikatinimo veiklos metodinė konsultacinė pagalba mokytojams, mokiniams, tėvams.
* Mokinių sveikatos rodiklių bei sergamumo analizė bei pateikimas mokyklos bendruomenei.
* Informacinės medžiagos aktualiais sveikatos stiprinimo klausimais rengimas ir platinimas.
* Mokyklos sveikatinimo projektų rengimas.
* Renginių (diskusijų, viktorinų ir pan.) aktualiomis sveikatos temomis organizavimas mokyklos bendruomenei.
* Mokinių maitinimo organizavimo priežiūra, skatinant sveikatai palankią mitybą.
* Mokymosi aplinkos ir sąlygų formavimas pagal visuomenės sveikatos priežiūros teisės aktų reikalavimus.
* Pirminė ligų profilaktika, lėtinių neinfekcinių ligų bendrųjų rizikos veiksnių nustatymas ir profilaktika.
* Pagalbos mokinių savirūpai ugdymo įstaigoje organizavimas.
* Užkrečiamųjų ligų profilaktika ir kontrolė.
* Priešepideminių priemonių, kilus susirgimo užkrečiamomis ligomis pavojui ar joms atsiradus, vykdymas.
* Pirmosios pagalbos suteikimas gyvybei pavojingos būklės, traumų, nelaimingų atsitikimų ar apsinuodijimų atvejais.

Rajono ugdymo įstaigose paskaitas skaitė kviestiniai lektoriai, Biuro visuomenės sveikatos specialistai.

Ataskaitiniais metais VSS organizavo 1389 sveikatos ugdymo renginius: paskaitas, pamokas, konsultacijas, pokalbius- diskusijas, praktinius užsiėmimus, akcijas. Šiuose renginiuose dalyvavo 1687 ikimokyklinio amžiaus vaikai, 7126 mokiniai, 568 pedagogai ir 37 kiti ugdymo įstaigų darbuotojai, vaikų tėveliai. Paruošta ir išplatinta 634 vnt. atmintinių, 115 stendų ir plakatų.

**7.2. VISUOMENĖS SVEIKATOS STIPRINIMAS**

Visuomenės sveikatos stiprinimo veiklas Biure organizavo ir vykdė 2 visuomenės sveikatos specialistės, vykdančios visuomenės sveikatos stiprinimą, bei 1 visuomenės sveikatos specialistė, vykdanti visuomenės sveikatos stebėseną.

2023 m. Biuras veiklą vykdė įvairiose sveikatos saugos ir stiprinimo srityse:

**Neinfekcinių ligų profilaktika.** Vasario mėn. Švenčionių Zigmo Žemaičio dešimtų klasių mokiniams buvo organizuota pamoka ,,Emocinės sveikatos stiprinimas ir pagalba sau", ją vedė psichologė Valija Šap. Kovo-balandžio mėn. įvyko 2 virtualūs susitikimai su rajono abiturientais ir 2 virtualūs susitikimai su Švenčionių Zigmo Žemaičio gimnazijos pedagogais ir tėvais, juos vedė psichologas Evaldas Karmaza. Ataskaitiniais metais kūno masės analizės konsultacijas gavo 145 asmenys, o 57 asmenys buvo konsultuojami su spirometru. Balandžio mėn. Biuro specialistės kartu su Sirvetos gamtos mokykla ir Pabradės ,,Ryto“ gimnazijos mokiniais organizavo renginį skirtą ,,Sveikatą stiprinančių mokyklų bangos per Lietuvą 2023“ paminėjimui. Kovo mėn. Biure vyko nemokama paskaita “Kitoks požiūris į onkologines ligas”, kurią vedė gydomosios mitybos specialistė Ingrida Kuprevičiūtė. Kovo 30-31 dienomis buvo organizuoti nemokami, tarptautinius standartus atitinkantys savižudybių intervencijų įgūdžių mokymai ASIST, juos vedė savižudybių prevencijos mokytojų asociacijos lektoriai. Buvo organizuoti susitikimai su lektore, švietimo ir verslo konsultante, nepriklausoma žurnaliste Lidija Laurinčiukiene, kuri skaitė 3 paskaitas psichikos sveikatos stiprinimo temomis. Nuo sausio mėn. rajono gyventojai gavo nemokamas psichologų konsultacijas, kurias teikė psichologė Svetlana Maliuševskaja ir gydytoja psichoterapeutė Goda Andriukonienė. Suteiktos 426 individualios ir 31 grupinė konsultacija. Strūnos socialinės globos namų specialistai dalyvavo psichikos sveikatos kompetencijų didinimo mokymuose. Šiuos mokymus vedė UAB Verslo aljanso lektoriai. Rugsėjo mėn. Biuro kolektyvas dalyvavo ,,Rudens kermošiuje “, jo metu įstaigos palapinėje apsilankę asmenys turėjo galimybę pasimatuoti antsvorį įmituojančią liemenę, atlikti kūno masės analizę, plaučių tūrio matavimus, pasimokyti, kaip dirbti su defibriliatoriumi, prisiminti pirmos pagalbos įgūdžius, sudalyvauti loterijoje, sužinoti apie valstybės finansuojamas prevencines programas. Savižudybių prevencijos dienai paminėti Biuro specialistės pravedė renginį Vidutinės bibliotekoje. Spalio mėn. buvo pradėta Širdies ir kraujagyslių ligų ir cukrinio diabeto rizikos grupių asmenų sveikatos stiprinimo programa: 2 paskaitos ,,Širdies ir kraujagyslių ligų bei cukrinio diabeto rizikos veiksniai, jų profilaktika", paskaitas skaitė kardiologė Urtė Aliošaitienė. Dėl lėšų stygiaus programa nebuvo baigta. Lapkričio mėn., minint Pasaulinę lėtinės obstrukcinės plaučių ligos dieną, Biuro patalpose rajono gyventojai turėjo galimybę atlikti plaučių funkcijos tyrimą. Vykdant psichinės sveikatos stiprinimą vyko šie renginiai: trys ,,Žvakių liejimo edukacijos“, Švenčionių Zigmo Žemaičio gimnazijos pradinukams meno terapijos užsiėmimas ,,Kelionė į burbulinę margučių šalį" ir užsiėmimas su spalvotu smėliu, Strūnos socialinės globos namuose viktorina ,,Sveika gyvensena“, o po jos meno terapijos užsiėmimas „Piešimas su spalvotu smėliu“. Šias veiklas organizavo ir vedė Biuro specialistai.

2023 m. neinfekcinių ligų profilaktikos tema skirtuose renginiuose dalyvavo 1263 asmenys. Šia tema ataskaitiniais metais publikuota 41 straipsnis, kraujotakos sistemos, onkologinių ligų profilaktikos ir psichikos sveikatos stiprinimo temomis.

**Užkrečiamų ligų prevencija ir asmens higiena.** Gegužės mėn. Kaltanėnų ugdymo ir turizmo centro vaikų dienos centre Švenčionėliuose, vyko praktinis užsiėmimas ,,Burnos ir dantų higiena“. Minint Pasaulinę supratimo apie antibiotikus savaitę, Biuras organizavo konkursą ,,Ką žinai apie antibiotikų atsakingą vartojimą“.

Užkrečiamųjų ligų profilaktikos ir asmens higienos temomis publikuoti 23 straipsniai.

#### Sveikos mitybos propagavimas. Sausio mėn. Švenčionėlių skyriaus trečio amžiaus universiteto nariai ir rajono gyventojai dalyvavo nuotolinėje paskaitoje ,,Sveikatai palankios mitybos ypatybės“, lektorė – gydytoja dietologė Rūta Petereit. Šia tema vyko pokalbis-diskusija ir viktorina Švenčionių ir Švenčionėlių Kaltanėnų ugdymo ir turizmo centro vaikų dienos centrų mokiniams. Rugsėjo mėn. Biure vyko praktinis užsiėmimas ,,Gaminimo menas SVEIKIAU“, jį vedė mitybos specialistė Aistė Švetkauskė“.

#### Šiai temai skirtuose renginiuose 2023 m. dalyvavo 138 asmenys, publikuoti 17 straipsnių.

**Psichoaktyvių medžiagų vartojimo prevencija**. Biure buvo pravestos pamokos mokiniams apie tabako, alkoholio, el. cigarečių vartojimo pasekmes. Gegužės mėn. Švenčionių miesto parke vyko akcija ,,Obuolys vietoj cigaretės“ skirta Pasaulinei dienai be tabako paminėti. Švenčionių, Švenčionėlių ir Pabradės miestuose po 4 val. per savaitę vyko priklausomybių konsultantų paslaugos. 2023 m. buvo suteikta 300 konsultacijų, kurias vedė priklausomybių konsultantai Jūratė Tomašauskienė ir Olegas Kovalevskis. Ankstyvosios intervencijos programą baigė 10 dalyvių.

Psichoaktyvių medžiagų vartojimo prevencijos tema publikuoti 6 straipsniai.

**Sužalojimų ir traumų prevencija.** Ataskaitiniais metais Biuro specialistės pravedė pamokas ,,Saugi vasara“, ,,Vasaros pavojai" ir praktinius pirmos pagalbos užsiėmimus mokiniams. Švnčionių rajono socialinių paslaugų centre ir Pašaminės kaimo bibliotekoje vyko diskusija su senjorais tema: ,,Vyresnio amžiaus asmenų traumos". Biuras organizavo dvejus 3 valandų mokomuosius pirmos pagalbos mokymus rajono gyventojams, kuriuos vedė Viešoji įstaiga ,,Svarbus žingsnis“. Spalio –lapkričio mėn. buvo vykdoma kasmetinė akcija ,,Būk matomas tamsoje”, jos metu Pabradės miesto gyventojams išdalinta 200 vnt. atšvaistų.

Sužalojimų ir traumų prevencijos temoms skirtuose renginiuose 2023 m. dalyvavo 320 asmenų, šia tema publikuota 7 straipsniai.

**Lytiškumo ugdymas, AIDS ir lytiškai plintančių ligų prevencija.** Vasario 6 ir 23 dienomis Švenčionių rajono gimnazijų 4-5 klasių mergaitėms, 7-8 klasių mergaitėms ir berniukams vyko nuotolinės pamokos ,,Brendimas“. Jas vedė bendrosios praktikos gydytoja rezidentė ginekologė Rugilė Kančaitė.

Šia tema buvo publikuoti 2 straipsniai.

**Fizinio aktyvumo skatinimo užsiėmimai.** Švenčionėliuose, Švenčionyse ir Pabradėje vyko 140 emocinės ir fizinės savijautos gerinimo mankštų, kurias vedė kineziterapeutės Diana Nalivaikė ir Inga Kozlovska. Vyko 23 šiaurietiško ėjimo užsiėmimai suaugusiems ir mokiniams. Labai smagu, kad Švenčionių miesto senjorės pamėgo šiaurietišką ėjimą ir noriai dalyvauja užsiėmimuose. Gegužės mėn*.*judėjimo sveikatos labui dienai ir Biuro 15-kos metų gimtadieniui paminėti, Biuras, kartu su Kaltanėnų ugdymo ir turizmo centru organizavo 10-ties kilometrų žygį ,,Miško terapija". Šeimos dienai paminėti kartu su Švenčionių rajono socialinių paslaugų centru organizavo žygį ,,Aktyvi šeimos diena 2023".

Fizinio aktyvumo skatinimo renginiuose 2023 m. dalyvavo 3445 asmenys. Šia tema publikuoti 6 straipsniai.

Iš viso per 2023 m. Biuras organizavo 1146 sveikatos saugos ir stiprinimo ugdymo, mokymo renginius: paskaitas, konsultacijas, praktinius užsiėmimus, akcijas, seminarus, kuriuose dalyvavo 6532 rajono gyventojai, iš kurių 100 - kaimo gyventojų, 877 mokyklinio amžiaus vaikai, 408 senjorai, 54 pedagogai, 71 socialinis darbuotojas, 5530 kitų tikslinių grupių asmenų. Publikuoti 137 straipsniai, informaciniai pranešimai, 4 naujienlaiškiai, paruošta ir išplatinta 373 vnt. atmintinių, plakatų.

Informaciją apie Biure dirbančių specialistų organizuotus ir pravestus renginius galima rasti Biuro tinklapyje ir Facebook paskyroje, bei kiekvieną ketvirtį išleidžiamuose naujienlaiškiuose.

**7.3. VISUOMENĖS SVEIKATOS STEBĖSENA**

Visuomenės sveikatos stebėsena 2023 m. Švenčionių rajono savivaldybėje buvo vykdoma vadovaujantis Lietuvos Respublikos sveikatos apsaugos ministro 2003 m. rugpjūčio 11 d. įsakymu Nr. V-488 „Dėl Bendrųjų savivaldybių visuomenės sveikatos stebėsenos nuostatų patvirtinimo“, taip pat pagrindiniu visuomenės sveikatos stebėsenos savivaldybėje dokumentu – Lietuvos sveikatos 2014–2025 metų programa (toliau – LSP). Remiantis LSP buvo rengiama Švenčionių rajono savivaldybės visuomenės sveikatos stebėsenos 2022 metų ataskaita.

Vykdant visuomenės sveikatos stebėseną 2023 m. buvo siekiama gauti išsamią informaciją apie Švenčionių rajono bendruomenės sveikatos būklę, veiksnius, darančius įtaką visuomenės sveikatai, kitus visuomenės sveikatos rodiklius, į kuriuos atsižvelgiant planuojamos ir įgyvendinamos būsimos visuomenės sveikatos stiprinimo priemonės. Savivaldybėje stebėtų visuomenės sveikatos stebėsenos rodiklių skaičius 51.

Rašant informacinius pranešimus bei straipsnius buvo paviešinti išanalizuoti duomenys apie sergamumą onkologinėmis ir lėtinėmis neinfekcinėmis ligomis. Parengta ir paskebta analizė apie Švenčionių rajono savivaldybės gyventojų ligotumą ir mirtingumą už 2022 m. Taip pat paskebta Švenčionių rajono savivaldybės mokinių sveikatos rodiklių suvestinė. Visą šią informaciją galima rasti Biuro tinklapyje ir Facebook paskyroje.

**8. ŠVENČIONIŲ RAJONO SAVIVALDYBĖS ADMINISTRACIJOS IR ŠVENČIONIŲ RAJONO SAVIVALDYBĖS VISUOMENĖS SVEIKATOS BIURO PROJEKTAS „VAIKŲ IR JAUNIMO PSICHINĖS SVEIKATOS STIPRINIMAS BEI PASLAUGŲ PRIEINAMUMO GERINIMAS ŠVENČIONIŲ RAJONO UGDYMO ĮSTAIGOSE“ (Nr. LT03-2-SAM-K01-014)**

2023 m. iš projekto ,,Vaikų ir jaunimo psichikos sveikatos stiprinimas ir paslaugų prieinamumo gerinimas Švenčionių rajono ugdymo įstaigose“ nupirktomis priemonėmis buvo pravesti 92 renginiai, kuriuose dalyvavo 1876 mokiniai ( iš jų -751 ikimokyklinio amžiaus vaikas).

**9. ŠVENČIONIŲ RAJONO SAVIVALDYBĖS VISUOMENĖS SVEIKATOS RĖMIMO SPECIALIOSIOS PROGRAMOS PROJEKTAS ,,JUDĖKIME DAUGIAU – MAITINKIMĖS SVEIKIAU “**

2023 m. Biuras vykdė projektą „Judėkime daugiau – maitinkimės sveikiau“, finansuojamą Švenčionių rajono savivaldybės visuomenės sveikatos rėmimo 2023 metų specialiosios programos lėšomis. Jis buvo skirtas vaikų sveikos mitybos įgūdžių formavimui ir fizinio aktyvumo skatinimui. Renginius vedė mitybos specialistė Aiste Švetkauskė ir sveikos gyvensenos ir sporto treneris, televizijos laidos „Į sveikatą“ vedėjas - Alanas Dzeranovas.

**10. MAITINIMO ORGANIZAVIMO KOORDINAVIMAS RAJONO IKIMOKYKLINIO UGDYMO ĮSTAIGOSE**

Nuo 2018 m. liepos 5 d. Biure dirba sveikatos priežiūros specialistas maitinimo organizavimui. Pagrindinis specialisto darbo tikslas - maitinimo organizavimo koordinavimas visose rajono ikimokyklinio ugdymo įstaigose. Programos „Dietinis maitinimas“ pagalba rengiamos patiekalų kalkuliacinės, technologinės, kaloringumo kortelės, taip pat perspektyviniai, dienos valgiaraščiai ir esant poreikiui rengiami valgiaraščiai su pritaikytu maitinimu. 2023 m. valgiaraščių sudarymo ir nurašymo statistiniai duomenys pateikiami 4 lentelėje.

*4 lentelė*

|  |  |  |  |  |  |
| --- | --- | --- | --- | --- | --- |
| **Eil. Nr.** | **Įstaigos pavadinimas** | **Sudarytų valgiaraščių skaičius su pritaikytu maitinimu vnt.** | **Perspektyviniai valgiaraščiai vnt.** | **Sudarytų valgiaraščių skaičius**  **vnt.** | **Nurašytų valgiaraščių skaičius**  **vnt.** |
| 1. | Švenčionių lopšelis darželis „Gandriukas”  ( Sodų g. 30 ) | 1 | 1(15d) | 253 | 253 |
| 2. | Švenčionių lopšelis darželis „Gandriukas”  (Taikos g. 4) | 1 | 1 (15) | 253 | 253 |
| 3. | Švenčionėlių lopšelis darželis „Vyturėlis ” | 1 | 1(15) | 253 | 253 |
| 4. | Pabradės ,,Ryto“ gimnazija | 2 | 2(15 d.) | 506 | 506 |
| 5. | **Iš viso** | **5** | **5 (15 d.)** | **1265** | **1265** |

**11. PRIVALOMOJO SVEIKATOS MOKYMO PASLAUGOS**

Nuo 2011 m. Biuras vykdo licencijuotą visuomenės sveikatos priežiūros veiklą – rajono gyventojams teikia privalomojo sveikatos mokymo paslaugas.

2023 m., vykdant privalomuosius higienos įgūdžių mokymus, apmokyti 208 asmenys, į savivaldybės biudžetą uždirbta 1754 Eurai.

**12. PROBLEMOS, SU KURIOMIS SUSIDURIAMA BIURO VEIKLOJE**

* VSS dirbantis ugdymo įstaigoje, nuo 2024 m. liepos 1 d. privalės turėti aukštojo mokslo kvalifikaciją, įgytą baigus universitetinės visuomenės sveikatos studijų krypties pirmos pakopos visuomenės sveikatos studijas, arba jai lygiavertę ar prilygintą aukštojo mokslo kvalifikaciją. Šios srities specialistų, kurie atitiktų kvalifikacinius reikalavimus Švenčionių rajono savivaldybės mokyklose nėra, didelis trūkumas jaučiamas ir visoje Lietuvoje. Todėl ateityje kvalifikuotų specialistų paieška bus vienas iš didžiausių prioritetų ir iššūkių.
* Kai kurių rajono institucijų ir jų darbuotojų nesupratimas Biuro, kaip įstaigos, pagrindinių funkcijų ir paskirties. Dažnas painiojimas asmens sveikatos ir visuomenės sveikatos funkcijų.

**13. VEIKLOS TOBULINIMO PERSPEKTYVOS**

Siekiant efektyvesnių Biuro veiklos rezultatų ir tarpsektorinio bendradarbiavimo, planuojamos artimiausios veiklos tobulinimo perspektyvos:

* Vykdyti ir plėtoti glaudų bendradarbiavimą su Švenčionių rajono sveikatos centru, įgyvendinant bendradarbiavimo sutartį, kurios tikslas asmens sveikatos priežiūros paslaugų organizavimo gerinimas ir teikimo koordinavimas bendradarbiaujant tarpusavyje, siekiant savivaldybės gyventojams gerinti asmens sveikatos priežiūros paslaugų kokybę.
* Toliau plėtoti suaugusiųjų sveikatos ugdymą rajono seniūnijose ir bendruomenėse.
* Toliau domėtis inovacijomis bei kelti specialistų kvalifikaciją visuomenės sveikatos srityje.
* Ieškoti papildomo finansavimo šaltinių (veiklų įgyvendinimui) teikiant projektines paraiškas.

##### \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_